Source: http://policajnarazia.sk/z-obet%C3%AD-vinn%C3%ADci1/ob%C5%BEalovan%C3%BD-jh
Timestamp: 2019-10-24 04:33:14+00:00
Document Index: 5441488

Matched Legal Cases: ['§ 49', '§ 50', 'súd ', '§ 326', '§ 215', '§ 345', '§ 346', '§ 345', '§ 140', '§ 345', '§ 140', '§ 420']

Chronológia prípadu obžalovanej zbitej obete J.H.
Dňa 27.5.2019 bolo pojednávanie s obžalovanými obeťami policajnej razie I.M. a J.H.. Po úvodných úkonoch a vystúpení obhajcu bolo pojednávanie odročené na 25.9.2019 o 10,00 v miestnosti č. 140. Toto septembrové pojednávanie bolo odročené z dôvodu nevyhnutnosti zabezpečiť preklady podkladov súsvisiacich so súdnym konaním. O novom termíne pojednávania Vás budeme informovať.
Pojednávanie bolo opäť odročené, tentokrát pre pre chýbajce tlmočenie. Spojené pojednávanie obžalovaných J.H. a I.M., ktorých sudca v lete minulého roka odsúdil na druhý deň potom, čo obdržal obžalobu z prokuratúry, bolo odročené už v decembri 2018. Len na pripomenutie - v prípade J.H. mala obžaloba 1115 strán, v prípade I.M. 450 strán.
Malo byť prvé pojednávanie s obžalovaným J.H., ale sudca ho odročil.
Obžalovaný J.H. podal prostredníctvom právnych zástupcov odpor proti trestnému rozkazu Okresného súdu Košice I, zo dňa 31.05.2018, sp. zn. 6T/37/2018.
Podľa § 49 ods. 1 písm. a) Trestného zákona, § 50 ods. 1 Trestného zákona, súd mu výkon trestu podmienečne odložil a určil skúšobnú dobu vo výmere 15 mesiacov.
Sudca vystavil trestný rozkaz nasledujúci deň po obdržaní obžaloby od prokurátora. Obžaloba vrátane príloh mala 1115 strán.
Odôvodnenie: Zistené skutočnosti majú nasvedčovať tomu, že v Košiciach, na ul. Kuzmányho 8, v budove Krajského riaditeľstva Policajného zboru v Košiciach dňa 20.02.2014 v čase od 10:05 hod. do 13:30 hod., po zákonnom poučení svedka – poškodeného v trestnom konaní, vedenom na Ministerstve vnútra Slovenskej republiky, Sekcia kontroly a inšpekčnej služby, úrad inšpekčnej služby, odbor inšpekčnej služby Stred pod spisovou značkou ČVS: SKIS – 15/OISS-V-2014, vo svojej výpovedi uviedol, že príslušník Obvodného oddelenia Policajného zboru Moldava nad Bodvou nstržm. MJ, mal počas výkonu služby dňa 19.06.2013, v čase medzi 19:00 hod. a 21:00 hod., na ulici Budulovskej v Moldave nad Bodvou, v rámci policajnej akcie, voči nemu použiť bezdôvodne násilie, čím mu mal spôsobiť bližšie nešpecifikované zranenia v oblasti hrudníka a pri konečníku a spáchať tak trestný čin zneužívania právomoci verejného činiteľa podľa § 326 ods. 1 písm. a) Trestného zákona, a toto trestné stíhanie bolo po vykonanom dokazovaní právoplatne zastavené vyšetrovateľom PZ podľa § 215 ods. 1 písm. a), ods. 4 Trestného poriadku, pretože bolo jednoznačne preukázané, že sa skutok nestal.
Okresné riaditeľstvo policajného zboru Košice 1 vznieslo obvinenie voči J.H. zo spáchania trestného činu krivého obvinenia podľa § 345 ods. 1 Trestného zákona (1 - 5 rokov).
Okresné riaditeľstvo policajného zboru Košice 1 realizovalo predprípravné konanie vo veci podozrenia J.H. zo spáchania trestného činu krivej výpovede a krivej prísahy podľa § 346 ods. 1 Trestného zákona (1-5 rokov).
Krajská prokuratúra Prešov vydala pokyn Okresnej prokuratúre Košice 1, a tá následne vydala pokyn na Okresné riaditeľstvo policajného zboru Košice 1 na prešetrenie podozrenia J.H. zo spáchania trestného činu krivého obvinenia podľa § 345 ods. 1, ods. 2 písm. b) s poukazom na § 140 písm. b)Trestného zákona (3 - 8 rokov).
V prípade J.H. sa jednalo konkrétne o podozrenie zo spáchania trestného činu krivého obvinenia podľa § 345 ods. 1, ods. 2 písm. b) s poukazom na § 140 písm. b) Trestného zákona (3 - 8 rokov).
Bod 5. Zločin mučenie a iné neľudské alebo kruté zaobchádzanie podľa § 420 ods. 1, ods. 2 písm. e) Trestného zákona .
Výsluch zbitého J.H.
Policajný zásah v osade Budulovská (J.H. bol počas zákroku v osade Budulovská zbitý, následne bol predvedený s ďalšími obyvateľmi Budulovskej ulice na policajnú stanicu).